钦定古今图书集成/明伦汇编/官常典/第767卷 > 李乂
## 钦定古今图书集成/明伦汇编/官常典/第767卷 > 李乂

按《唐书》本传：“乂字尚真，赵州房子人。少孤，年十二，工
属文。中书令薛元超曰：‘是子且有海内名’。第进士、茂
才异等，累调万年尉。长安三年，诏雍州长史薛季昶
选部吏才中御史者，季昶以乂闻，擢监察御史，劾奏
无避。景龙初，叶静能怙势，乂条其奸，中宗不纳，迁中
书舍人、修文馆学士。帝遣使江南，发在所库赀以赎”
生。乂上疏以为：“江南鱼鳖之利，衣食所资，江湖之生
无既，而府库之财有限，与其拯物，不如忧民。且鬻生
之徒，惟利所视，钱刀日至，网罟岁广，施之一朝，营之
百倍。若回所赎之赀，减方困之徭，其泽多矣。”韦氏之
变，诏令严促，多乂草定。进吏部侍郎，仍知制诰，与宋
璟等同典选事，请谒不行，时人语曰：“李下无蹊径。”改
黄门侍郎，封中山郡公。制敕不便，辄駮正。贵幸有求
官者，睿宗曰：“朕非有靳，顾李乂不可过耳。”谏罢金仙、
玉真二观，帝虽不从，优容之。太平公主干政，欲引乂
自附，乂深自拒绝。开元初，姚崇为紫微令，荐为侍郎，
外托引重，实去其纠駮权，畏乂明切也。未几，除邢部
尚书。卒，年六十八，赠黄门监，谥曰贞。遗令薄葬，毋还
乡里。乂沈正方，雅识治体，时称有宰相器。葬日，苏颋、
毕构、马怀素往祖之，哭曰：“非公为恸而谁恸欤！”乂事
兄尚一、尚贞孝谨甚，又俱以文章自名，弟兄同为一
集，号《李氏花萼集》，乂所著甚多。